
                            РЕПУБЛИКА БЪЛГАРИЯ
 ИНСПЕКТОРАТ КЪМ ВИСШИЯ СЪДЕБЕН СЪВЕТ
 гр. София 1301, ул. „Георг Вашингтон” № 17, тел./факс: 989 48 66
    ОТЧЕТ

ЗА ДЕЙНОСТТА НА ИНСПЕКТОРАТА КЪМ ВИСШИЯ СЪДЕБЕН 
СЪВЕТ ПРЕЗ 2009г.

1. НОРМАТИВНА ОСНОВА НА ДЕЙНОСТТА НА ИВСС


Инспекторатът към Висшия съдебен съвет е новосъздаден орган в Република  България по силата на последното изменение на Конституцията от 06.02.2007 г. Общите положения за дейността на Инспектората, изборът и предсрочното прекратяване на мандата на инспекторите и главния инспектор и техните правомощия са регламентирани в глава трета от  Закона за съдебната власт. Осъществяването на функциите на Инспектората се урежда в Правилника за организация на дейността на ИВСС и за дейността на администрацията и експертите.


В началото на календарната година ИВСС приема своята годишна програма, в която е заложено извършването на планови проверки, които включват комплексни проверки на цялостната дейност съответните органи на съдебната власт, тематични и контролни проверки. Годишната програма включва извършването и на други дейности, в рамките на правомощията на Инспектората,  определени от Закона за съдебната власт.


Въз основа на годишната си програма ИВСС приема шестмесечни планове за своята дейност.

2. ДЕЙНОСТ НА ИНСПЕКТОРАТА КЪМ ВИСШИЯ СЪДЕБЕН СЪВЕТ
2.1.1. Планови комплексни проверки

В изпълнение на годишната си програма Инспекторатът към ВСС осъществи планови комплексни проверки, чиито цели и обхват включват: цялостна проверка на организацията на административната дейност на съдилищата, прокуратурите и следствените органи; на организацията по образуването и движението на съдебните, прокурорските и следствените дела и приключването им в установените срокове; анализ и обобщаване на делата, които са приключени с влязъл в сила съдебен акт, както и приключените преписки и дела на прокурорите и следователите;  констатиране на противоречива съдебна практика.

През първото шестмесечие на 2009 г. ИВСС извърши планова комплексна проверка на съдилищата по граждански дела, прокуратурите и следствените отдели на територията на Варненския апелативен район. Бяха проверени Апелативният съд и Апелативната прокуратура във Варна, окръжните съдилища, окръжните прокуратури и окръжните следствени отдели във Варна, Силистра, Търговище, Добрич, Разград и Шумен, както и районните съдилища и районните прокуратури във Варна, Провадия, Девня, Добрич, Генерал Тошево, Каварна, Балчик, Тервел, Разград, Кубрат, Исперих, Силистра, Дулово, Тутракан, Шумен, Нови Пазар, Велики Преслав, Търговище, Попово и Омуртаг. 
Беше извършена планова комплексна проверка по наказателни дела на Софийски районен съд, Софийски апелативен съд, като и на ОС Кюстендил, РС Кюстендил и РС Дупница. 

През второто шестмесечие на 2009 г. ИВСС извърши планова комплексна проверка на съдилищата по граждански дела, прокуратурите и следствените служби на територията на Пловдивския апелативен район. Бяха проверени Апелативният съд и Апелативната прокуратура в Пловдив, окръжните съдилища, окръжните прокуратури и окръжните следствени отдели в Пловдив, Пазарджик, Кърджали, Смолян, Стара Загора и Хасково, както и районните съдилища и районните прокуратури в Пловдив, Асеновград, Карлово, Първомай, Пазарджик, Пещера, Панагюрище, Велинград, Кърджали, Крумовград, Ардино, Момчилград, Смолян, Златоград, Мадан, Девин, Чепеларе, Стара Загора, Казанлък, Раднево, Чирпан, Гълъбово, Хасково, Велинград, Димитровград, Харманли и Ивайловград. 
Беше извършена планова комплексна проверка по наказателни дела на ОС - Видин, РС - Видин, РС - Кула, РС - Белоградчик, ОС - Враца, РС - Враца, РС - Козлодуй, РС - Оряхово, РС - Бяла Слатина, РС - Мездра, ОС - Перник,  РС - Перник, РС - Радомир,  РС - Брезник и РС - Трън, РС - Монтана, РС - Лом, РС - Берковица, ОС - Монтана, РС - Благоевград и ОС - Благоевград.  

2.1.2. Проверки по сигнали


Общият брой на постъпилите сигнали в ИВСС през 2009г. е 1 949, което е с 305 бр. повече от постъпилите  през 2008г. 

От тях са решени 1 812 и са останали неприключени 137, по които все още се извършва предварително проучване.

Със становища е отговорено на 1466 сигнала и 146 сигнала са изпратени на съответните компетентни органи. Работата по част от сигналите е приключила с изготвяне на 200 бр. актове, след извършена проверка, възложена със заповед на главния инспектор на ИВСС.

В Инспектората към ВСС  за отчетния период са постъпили до главния инспектор 138 възражения срещу изготвени становища по сигнали, на които е отговорено.  
В ИВСС освен от граждани постъпват и сигнали, подадени от администрацията на Президента на Република България, Постоянното представителство на Европейската комисия в Република България, председатели на комисии в Народното събрание, магистрати и др.
Съпоставянето на статистическите данни за периода януари – декември 2008г. с тези от януари - декември 2009г. в частта относно извършените проверки на Инспектората към ВСС по сигнали на граждани, юридически лица и държавни органи показва тенденция на  увеличаване  на броя им.


Проучванията и проверките по сигналите на гражданите представляват значителна част от работата на инспекторите и експертите. В голяма  част те не са от компетентността на ИВСС, защото най-често се иска произнасяне по съществото на даден акт на съдебен орган, неговата отмяна или преразглеждане. Въпреки това, всеки жалбоподател получава мотивиран отговор, а в случаите, когато сигналите са от компетентността на ИВСС се извършват задълбочени проверки. Увеличеният брой сигнали през отчетната година говори за повишеното доверие към Инспектората, както и за трайното му обществено легитимиране.

2.1.3 Тематични проверки

        Извършените тематични проверки съдействат за обобщаване и анализиране на данните по образуването и движението на определена група дела и по прилагането на конкретни правни норми в регионален или национален мащаб. Те позволяват да се извърши сравнителен анализ за правоприлагането и администрирането на правораздаването в различните съдебни райони.

         А. Тематични проверки извършени въз основа на годишната програма на ИВСС.

- Тематична проверка по образуването, движението и приключването на делата във ВАС по чл. 38 от Закона за държавната собственост за 2008г и 2009г. с оглед установените нереално завишени оценки на вещите лица/оценители/ на недвижимите имоти при отчуждаването им за държавни и обществени нужди.

Предмет на проверката са били дела, в които се разглеждат спорни отношения, възникнали по повод отнемането на  правото на собственост върху имоти на граждани и юридически лица в полза на държавата, за реализиране на важни обществени интереси и мероприятия - магистрали, пътища и др. Констатира се, че ВАС е  разглеждал и приключвал делата в разумни срокове - от три до десет месеца, макар законът да определя много по-кратки срокове. Като  причини за неразглеждането на  делата в законоустановените срокове се отчитат:  средната месечна натовареност на съдиите във ВАС – по 23 (двадесет и три) дела,  която е много висока в сравнение със средната месечна натовареност за съдиите в страната, която ВСС отчита;  непълното комплектоване на административните преписки от страна на административния орган; несвоевременното заявяване на доказателствата от страните в производството; назначаване на допълнителни съдебни оценителни експертизи, допускани по искания  на страните по делото.
 
Изключения са съдебните решения, с които не е уважена жалбата срещу размера на първоначално определеното обезщетение от МС. Увеличението е съществено в голяма част от делата – от 2 (два) до 60 (шестдесет) пъти. Съдебните решения съдържат мотиви, които обосновават допуснато увеличение. 

Констатациите от проверката препоръчват да се търси нов законодателен подход към този вид правоотношения - специален закон за отчуждителните  производства, нови и ясни правила и критерии за вещите лица. Налице е необходимост от нормативни механизми, които да гарантират  интересите на държавата, на частния интерес и да формират еднакъв и справедлив краен резултат от съдебните спорове. По определени дела се констатира нееднаква и противоречива съдебна практика.
          - Тематична проверка по образуването, движението и приключването на делата по глава III, чл. 27 от Закона за общинската собственост. Проверката е осъществена в районите на Административен съд – Варна и Административен съд – Пловдив. За всяко едно от проверените административни съдилища е съставен отделен акт с резултати от извършената проверка, съдържащ конкретни изводи за образуването, движението и приключването на  тази категория дела. Актовете определят   препоръки  в зависимост от специфичните констатации. Преписи от актовете за Административен съд –гр.Пловдив  и за Административен съд – гр. Варна  са изпратени съответно на кмета на община  Варна и на кмета на община Пловдив. Съставен  е и обобщен акт  по тази проверка, който съдържа общи  изводи  по образуването, движението и приключването на проверените дела,  относно поведението на  участниците в  производствата, с което са допринесли  за забавеното  движение на делата. Препис от този акт е изпратен на административните ръководители на съдилищата.  Обобщеният акт  отчита, че делата, предмет на тази тематична проверка разглеждат и решават отношения с голям обществен и общински интерес. Имат своя периодичен характер, определян от решенията на съответните общини по разрешаването на конкретни инфраструктурни  или  други мероприятия от общинска значимост. Не се характеризират с фактическа и правна сложност, но законодателят ги е определил като бързи производства . И в тази проверка  е  повторен  изводът от необходимост  от нов законодателен подход при  определянето на вещите лица и тяхното участие в съдебните производства, в частност в отчуждителните производства.      
- Тематични проверки относно обезпечения на бъдещ иск.
През отчетния период е извършена пълна проверка по образуването, движението и приключването на частните граждански дела за обезпечение на бъдещ иск за периода от 01.01.2007г. до 01.03.2008г. по ГПК/отм/ и за периода след 01.03.2008г. при действието на новия ГПК.

Проверката е осъществена в девет съдилища: ОС-Смолян и РС-Смолян; в ОС-Кюстендил, РС-Кюстендил, РС-Дупница, ОС-Враца, РС-Левски и РС-Ботевград и ОС-Видин, като са проверени първоинстанционните и въззивните производства от тази група дела. За резултатите от проверките са изготвени отделни актове. Констатирана е противоречива практика по прилагането на материалния и процесуалния закон: при определянето на началния момент, от който започва да тече срока за предявяване на бъдещ иск; липса на индивидуализация на бъдещия иск; несъобразяване на новата разпоредба на чл. 390, ал. 3 ГПК за представяне на обезпечение, ведно с молбата за обезпечаване на бъдещ иск чрез спиране на изпълнение; обезпечаване на бъдещо заявление за издаване на заповед за изпълнение;  при постановяване на определенията относно приложението на чл.63 ГПК по отношение на молби за продължаването на срока по чл.390, ал.2 ГПК, по отношение на обезпечителната заповед и относно обжалваемостта на определението на въззивния съд; относно обезсилването на обезпечителната заповед издадена въз основа на определението от второинстанционния съд; относно доказателствата за родова подсъдност и спазване на срока по чл.390, ал.2, пр.2 ГПК; относно спазване на местната подсъдност; относно обжалваемостта на определението на въззивния съд по чл.396 ГПК както следва: по въпроса подлежи ли на касационно обжалване определението, с което въззивният съд отменя определението на първоинстанционния съд, с което молбата за допускане на обезпечението е отхвърлена и допуска исканото обезпечение,  по въпроса подлежи ли на касационно обжалване определението, с което въззивният съд оставя в сила определението на първоинстанционния съд.

Проверките са приключили с отправени препоръки до административните ръководители. При проверките са констатирани дисциплинарни нарушения, извършени от 5 съдии, за които е направено предложение до ВСС за налагане на дисциплинарно наказание. Актовете с резултатите от проверката са изпратени и на председателя на ВКС. 

В резултат на извършените тематични проверки относно обезпечението на бъдещ иск и констатираната противоречива практика в тази област ИВСС изпрати сигнал до председателя на ВКС.

 
- Тематична проверка на делата по Закона за отнемане в полза на държавата на имущество, придобито от престъпна дейност /ЗОПДИППД/, разгледани през 2008г. в ОС - Силистра, ОС - Добрич и ОС - Пазарджик.

При проведените от ИВСС планови проверки по граждански дела в посочените съдилища е извършена проверка на производствата по ЗОПДИППД. Констатирано е, че делата по този ред в ОС-Силистра, ОС-Добрич и ОС-Пазарджик  се образуват и докладват  в деня на постъпване на исканията  или най-късно на следващия ден. Преобладават делата  за налагане на обезпечителни мерки - чл. 21 и сл. ЗОПДИППД  по реда на бързото производство. Съдиите са се произнасяли в  същия ден или най- късно на следващия ден. В определението подробно са описвани обезпечителните мерки и е определян 1 месечен срок  за предявяване на  бъдещия иск, с изключение на ч.т.д.№ 64/2008 год. по описа на  ОС-Силистра, в което няма определен срок. В преобладаващия брой дела се сочат данни и са приложени доказателства  за започнало наказателно производство срещу лицето, за попадащи в обхвата на чл. 3, ал. 1 т. 1 - 25  ЗОПДИППД престъпления по НК. Тези доказателства са обсъждани в мотивите на съдебните актове. Малък е броят на разгледаните  искови производства  за отнемане в полза на държавата на  имущество, придобито  от престъпна дейност по реда на чл. 27 и сл. ЗОПДИППД. По тези дела  е обсъждано дали е спазена процедурата на чл. 13 , 15 и 27 от  с.з. и доколко влязлата в сила присъда е за престъпление,  визирано в чл. 3, ал. 1, т. 1-25. Подробно са обсъдени  и останалите две материалноправни предпоставки:   значителната стойност по смисъла на § 1, т. 2 и доколко е установен  законен източник  на доходите на проверяваните лица. 

- Тематична проверка относно връщане на дела на прокурора за доразследване.
Тази проверка е извършена в органите на съдебната власт във Великотърновския апелативен район, за установяване на резултата от предходната проверка на делата, върнати за допълнително разследване от съдилищата в района на Окръжен съд - Велико Търново. Основният извод е, че през настоящата година броят на делата, върнати за допълнително разследване рязко е спаднал и в момента в района на Окръжен съд - Велико Търново това са около 4 % от общия брой на разглежданите наказателни дела. Констатира се, че в района на Окръжен съд - Велико Търново е намалял и броят на делата с голяма обща продължителност на разглеждане и решаване за всяко дело. Същественият проблем, който възниква при връщането на делата е различното тълкуване на съдиите и прокурорите относно обхвата и съдържанието на прокурорския акт, съгласно чл. 246, ал. 2 от НПК. Това е свързано и с различно тълкуване и прилагане на ТР № 2/2002г. на ОСНК на ВКС за отстраняване на допуснати съществени нарушения на процесуални правила от страна на съдиите и прокурорите. Основните причини за прекратяване на делата и връщането им на прокурора за доразследване, които са констатирани от съдиите от всички съдилища, са пропуски при изготвяне на обвинителните актове, съгласно изискванията на чл. 246 от НПК.
В изпълнение на препоръките, дадени от ИВСС за периода 01.01. – 25.09. 2009г. са проведени две работни съвещания между прокурори от ОП - Велико Търново, административните ръководители на РП - Велико Търново, РП - Горна Оряховица, РП - Свищов, РП - Павликени и РП -Елена, съдии от ОС - Велико Търново, завеждащия ОСлО и главния разследващ полицай към ОД на МВР - Велико Търново. 

След проверката на ИВСС през 2008г. и изготвения въз основа на нея анализ и след изпълнение на препоръките на проверяващия орган, се констатира положителна промяна (намаляване) на броя на делата, върнати на прокурора за доразследване.
Б. Тематични проверки въз основа на самосезиране.

В случаи, при които ИВСС е сезиран със сигнал по конкретно дело срещу конкретен магистрат, когато в хода на извършваната проверка се потвърди основателността на сигнала, съответните инспектори разширяват обхвата на проверката по собствена инициатива. Може да се провери дейността на конкретния магистрат по всички дела за определен период, или да се извърши тематична проверка на определена категория дела. По този ред са направени следните проверки:
- Извършена е тематична проверка на делата, образувани по реда на чл. 417 ГПК (заповедно производство) за периода 01.03.2008г.- 01.10.2009г., разпределени за разглеждане от 56 с-в на СРС, относно спазване разпоредбите на чл. 411, ал. 1 и чл. 418, ал. 2, пр. 2 ГПК, след постъпил сигнал за нарушение по конкретно дело. Направен е анализ на влезли в сила съдебни актове, постановени от председателя на 56-ти с-в, СРС по производства по чл.417 ГПК. Проверката е констатирала, че за проверения период двама съдии са били председатели на състава, които са спазвали правилата за местна подсъдност, уредени в чл. 411, ал.1 от ГПК при разглеждане на заповедните производства, образувани по реда на чл. 417 от ГПК. Относно изпълнение на задължението по чл. 418, ал.2, предложение второ от ГПК е направен изводът, че това задължение не се изпълнява по значителен брой от делата. По тези дела липсват данни, въз основа на които може да се установи по безспорен начин, че върху представения документ по чл. 417 от ГПК, съдът е отбелязал издаването на изпълнителен лист. В тази връзка е отправена препоръка до председателя на СРС за предприемане на необходимите действия в производствата, образувани по реда на чл. 417 от ГПК, да се изпълнява задължението по чл. 418, ал.2, предложение второ от ГПК - за издаването на изпълнителен лист съдът да прави надлежна бележка върху представения документ и върху заповедта за изпълнение. От анализа и обобщението на влезлите в сила съдебни актове, постановени от председателите на 56-ти състав на СРС по производствата, образувани по реда на чл. 417 от ГПК, е направен изводът, че съдиите имат много добра теоретична подготовка, която прилагат в производствата за издаване на заповед за изпълнение въз основа на документ, посочен в чл. 417 от ГПК. В случаите, когато съдиите с разпореждане са отхвърляли изцяло или частично заявлението за издаване на заповед за незабавно изпълнение и изпълнителен лист, същите са добре мотивирани.
- Тематична проверка по образуването и движението на всички административно-наказателни дела по Указ №904/28.12.63 г. за борба с дребното хулиганство за периода 01.01.2008г. до 17.02.2009г. е извършена след постъпил конкретен сигнал за нарушение по административно-наказателно дело в РС-Дупница. Проверката е приключила с констатирани дисциплинарни нарушения на 12 съдии, включително и на административния ръководител на съда. За тях са внесени предложения във ВСС за налагане на дисциплинарни наказания.
- Тематична проверка е осъществена по постъпили конкретни сигнали във връзка с проблеми, свързани със съхранението, предаването и връщането на веществените доказателства по наказателни дела, както и администрирането на молби и жалби, отнасящи се до разпореждане с веществени доказателства. Инспекторатът по собствена инициатива е разширил обхвата на проверката и е извършил тематична проверка в рамките на плановите проверки в прокуратурите във връзка с прилагането на чл.109 - чл.111 НПК. Основните проблеми, констатирани в рамките на тематичната проверка, се отнасят до: неприобщаване на веществени доказателства по съответния ред;  липса на произнасяне или забавяне в произнасянето от прокурорите по молби за връщане на веществени доказателства; непълнота на постановленията за разпореждане с веществени доказателства; забавяне в администрирането на жалби срещу постановленията за отказ да се върнат веществени доказателства; неправилно разделяне на досъдебните производства по отношение  принадлежността на иззетите веществени доказателства; непредоставяне на досъдебното производство в цялост на съда за произнасяне по реда на чл.111 ал.3 от НПК. Инспекторатът е изпратил сигнал до главния прокурор с предложение за издаването на разпореждане (указание) до всички прокурори, с цел уеднаквяване прокурорската практика по прилагането на разпоредбите на чл.109 – чл.113 от НПК. 

В. Тематични проверки, извършени въз основа на предоставени статистически данни  
В изпълнение  на  задължението си по чл. 93, ал. 1, т. 3 от ЗСВ всички председатели на административните съдилища в страната  в края на всяко шестмесечие  подготвят и  предоставят на  ИВСС обобщена информация за образуването, движението и приключването на  делата, както и за окончателно отменените актове от по- горните инстанции. 

Инспекторатът към ВСС не се ограничава в събирането на тази информация за сведение, а анализира статистическите данни. При анализа на получените  обобщени информации за първото шестмесечие на 2009 година, ИВСС  констатира, че  в  Административен съд - София област, Административен съд - Бургас, Административен съд - Варна, Административен съд - Велико Търново, Административен съд  - Пловдив  приблизително една трета от свършените дела са приключвали  над тримесечния срок.

 
Главният инспектор  на ИВСС изпрати до административните  ръководители  на тези съдилища  писма  с  указания да бъдат анализирани  причините, довели да приключването на административните дела над тримесечния срок и при необходимост да бъдат определени мерки за тяхното преодоляване, за които Инспекторатът да бъде уведомен.

Чрез тази  форма  на  наблюдение и проверка  върху  дейността  на административните съдилища в страната, ИВСС отчита:

- В Административен съд - София област, Административен съд -Бургас, Административен съд - Пловдив са проведени общи събрания  на съдиите от съдилищата  и подробно са обсъдени  причините,  довели до забавено производство по административните дела  и  са определяни конкретни мерки.
- Председателите на  посочените административни съдилища  са изпратили до ИВСС  аналитични писмени становища  по   проблемите за движението и приключването на административните дела, като са посочили  причините по тяхното създаване  и предприетите  действия за преодоляването им ;

На основание на направените анализи  се констатират общи причини, довели до забавеното движение на част от административните  производства  в посочените съдилища, а именно - неизготвени  в срок заключения на вещите лица  по допуснатите  експертизи; голям брой заинтересовани лица по производствата  и невъзможността им да бъдат  своевременно призовани;  фактическа и  правна сложност  по една част от делата (данъчни , ЗУТ и др.); нередовно  подадени жалби и непълно комплектоване на  административните  преписки  от страна на административния орган; несвоевременно заявени доказателствени искания на страните;  натовареност на съдиите  в тези съдилища;  нееднаквите   и  противоречиви   срокове по  приключването на  делата, определени с АПК   и от ВСС  с установените отчетни форми.


При оценяването на значението на тематичните проверки, следва да се има предвид, че в повечето случаи те обхващат сравнително по-дълги периоди и засягат по-голяма група магистрати или в цялост органи на съдебната власт. Резултатите от тези проверки показват комплексното приложение на всички основни функции на Инспектората - ангажиране на дисциплинарна отговорност, препоръки до административните ръководители, установяване на противоречива съдебна практика, сигнали до други органи на съдебната власт.  

2.1.4.  Контролни проверки 

Целта на извършване на този вид проверки е да се установи дали се изпълняват препоръките, дадени с актовете от първоначалните проверки, подобрена ли е организацията на работата в резултат на предприетите мерки и отстранени ли са констатираните при предходните проверки на ИВСС пропуски и нарушения.
-  Контролна проверка за изпълнение на дадените указания от ИВСС на РС гр.Русе при извършената комплексна планова проверка по граждански дела през 2008г. Констатира се, че ефективността на работата на съда се е подобрила с около 20% вследствие на предприетите от административния ръководител мерки за изпълнение на дадените от Инспектората препоръки. Преодоляна е забавата при изготвянето на обявените решения. За стриктно изпълнение на препоръките административният ръководител на РС-Русе е предложен  от ИВСС за поощрение. Предложението е направено пред председателя на ОС-Русе и е внесено във Висшия съдебен съвет. За констатираните нови пропуски в работата са направени нови препоръки. 

- Контролни проверки в РС – Павликени и РС - Свищов, показват частично  изпълнение на дадените препоръки. Констатирано е, че в РС - Павликени не е изпълнена препоръката за по-задълбочено предварително проучване на делата преди разглеждането им в открито съдебно заседание, с цел преодоляване основанията за последващо отменяне хода по същество на делото, както и на препоръката относно спазване на срока при постановяване на съдебните актове.

- Контролна проверка за изпълнение на дадените указания от ИВСС на РП - Разлог при извършената комплексна планова проверка през 2008 г. Констатирано е, че е постигнат положителен ефект, с оглед подобряване на срочността при решаване на преписките и делата с въвеждането на електронни таблици. Въведена е практика на всеки два месеца да се извършва анализ на спрените досъдебни производства от всеки от прокурорите и да се съставя конкретен план за работа. Констатирана е тенденция на намаляване на броя на постановените оправдателни присъди през 2009 г., в сравнение с броя им през 2008 г. С акта от контролната проверка са дадени и нови препоръки.

 В изпълнение на препоръките, в определените от ИВСС срокове е получен отговор от административния ръководител на РП Разлог, от който е видно, че са предприети необходимите действия за отстраняване на допуснатите пропуски.

- Контролна проверка за изпълнение на дадените указания от ИВСС на СГС, Административно отделение, при извършената комплексна планова проверка през 2008 г. Проверката отчита минимален напредък  в дейността на отделението, изразяващ се в съкращаване на периодите, през които се насрочват съдебните заседания, по-честото прилагане на разпоредбата на чл. 405 от ЗСВ, намаляване на  броя на съставите в отделението и са определяне на техните постоянни членове. По част от делата се констатира  подобряване на работата по връчване на  призовките и книжата.

Все още са висящи голям брой дела, образувани в предходни години. Процентът на приключилите дела за периода не  може да бъде  отчетен като значителен напредък в дейността на отделението.

На основание констатациите, към Председателя на СГС  са отправени конкретни препоръки  за  преодоляването на проблемите в дейността  на  Административното отделение на СГС.

Извършените контролни проверки  в органите на съдебна власт, където преди това са били констатирани сериозни слабости установяват, че на повечето места са взети съответните мерки и работата на магистратите е значително подобрена. Основните препоръки, дадени по първоначалните проверки са изпълнени в голяма степен и е подобрено администрирането на делата,  както и нивото на организацията на работа. 

2.1.5. Инцидентни проверки (след самосезиране, по предложение на ВСС и др.) 


Разпоредбата на чл. 132а, ал. 7 от Конституцията на Република България предвижда възможността ИВСС да действа служебно. Основания за самосезиране на Инспектората са действия и изявления на представители на държавни и съдебни органи и организации, публикации в печата и други медии, както и инициативи на граждани, имащи критично отношение към дейността на органите на съдебната власт.


През отчетния период са извършени следните инцидентни проверки:
- Въз основа на Заповед № 39/09г. на главния инспектор, издадена във връзка с големия обществен интерес по ВНОХД № 156/08 г. (делото Борилски) по описа на АС - Велико Търново е извършена проверка на място по образуването и движението на делото.

Въпреки наличието на обективни причини за забавянето на сроковете по движението на делото, е отчетено неефективно използване от страна на съда на механизмите, предвидени в НПК за дисциплиниране на процесуалното поведение на свидетелите и е посочено, че съдът не е положил достатъчно усилия, за да организира и проведе процеса отговорно и компетентно.

- По повод публикация във в. Труд, бр. 289/22.10.09 г., относно забавяне на уведомяване на КУИПП от страна на СГП, за започнало наказателно производство, въз основа на Заповед № 292/27.10.09г. на главния инспектор, е извършена проверка в СГП.

Установено е, че действително е налице четиримесечно забавяне от страна на СГП от изпращането на уведомлението до получаването му в КУИППД. Впоследствие тази грешка е коригирана и уведомлението е получено в Комисията, където е започнала проверка, съгласно разпоредбите на ЗОПДИППД. 

Направените изводи  са, че закъснялото уведомяване не е довело до вредоносен резултат, защото в периода юни-октомври 2009 г., не са извършвани разпоредителни сделки от обвиняемия. 

Направени са препоръки да не се допускат подобни случаи на некоректно адресирана изходяща кореспонденция. В този смисъл е издадена и заповед на градския прокурор за подобряване отчета при движението на материалите в отделните деловодства в СГП.


- След публикация във в. Труд със заглавие „Съдебна комедия. Инспекторатът гледа ли?” е извършено предварително проучване, по изнесените в статията данни. Установено е, че по повод действия на съдебен служител е образувано дисциплинарно производство, във връзка с недокладване в срок на получени съдебни книжа. За това обстоятелство ИВСС е уведомил журналистката Анна Заркова. 


Определено може да се отчете създаване на положителна практика в ИВСС за извършване на проверки по собствена инициатива. В повечето случаи те обхващат сравнително по-дълги периоди от време, засягат по-голяма група магистрати или в цялост органи на съдебната власт. Резултатите от тези проверки показват комплексното приложение на всички основни функции на Инспектората - ангажиране на дисциплинарна отговорност, препоръки до административните ръководители, установяване на противоречива съдебна практика, сигнали до други органи на съдебната власт.  

2.1.7.
Проверки по дела, съгласно приетия Механизъм за контрол и отчетност на движението на дела от особен обществен интерес.

Съгласно приетия от ВСС Механизъм за контрол и отчетност на движението на дела от особен обществен интерес тази група дела основно бе проверявана от ВСС. Инспекторатът към ВСС продължи започната проверка и наблюдение по част от тези дела, като по собствена инициатива включи няколко нови дела. Инспекторатът към ВСС изпрати до Министерството на правосъдието подробна информация във връзка с образуването и движението на част от делата с особен обществен интерес, наблюдавани и от Европейската комисия.

2.1.8. Констатации за дейността на проверените съдебни органи.

В изпълнение на задачите на ИВСС да анализира и обобщава дейността на проверените органи на съдебната власт, при извършените проверки се констатираха следните положителни и негативни практики:
- Констатации за работата на прокуратурите и следствените отдели: 

     Положителни констатации:

· В повечето от проверените прокуратури при планови, тематични, контролни проверки и проверки по сигнали се констатира, че се спазват предвидените в НПК срокове и се изготвят мотивирани актове, притежаващи всички реквизити, изискуеми от НПК.

· Въведен е случайният принцип за разпределение на прокурорските преписки, като някъде (преди всичко в по-малките прокуратури) той е в абсолютен вид, а другаде има специализация на прокурорите по видове дела. 

· В някои прокуратури, като например в Пловдивския апелативен район, е създадена положителна практика да се изготвят анализи по проблемни за прокуратурата въпроси, като форма на самоконтрол и самокритичност, с оглед преодоляване на лоши практики и недопускане на съществени процесуални нарушения. Създават се специални комисии, които обсъждат причините за връщане на делата от съда и за оправдателните присъди, като на всяко такова дело се съставя досие.
· Налага се практиката на провеждане на съвместни съвещания между прокурори, разследващи органи и съдии, с цел подобряване на взаимодействието помежду им. В резултат на това се наблюдава трайна тенденция на намаляване на върнатите от съда дела.
· В Пловдивския апелативен район се констатира много добро взаимодействие с органите на МВР във връзка с възложените предварителни проверки. Дават се конкретни указания в постановленията за назначаване на проверките и се следи за тяхното изпълнение в срок. В този апелативен район е много добър и надзорът по отношение на разследващите органи, което води до бързина на процеса и много голямо приложение на институтите на бързото и незабавното производство.
· Подобрява се изпълнението на Заповед № ЛС – 2403/2007 г. на Главния прокурор на Република България и Указание № 55/2008 г. на ВКП във връзка с работата по спрените наказателни производства. Почти навсякъде своевременно се следи за изтичането на давностните срокове с цел недопускане на дела за престъпления, погасени по давност, без по тях да има произнасяне на прокурор.  Това прави невъзможно натрупването на голям брой такива дела, както се беше получило през последните години.
· Все по-често се прилага институтът на Европейската заповед за арест.

Негативни констатации

· Не винаги се спазва разпоредбата на чл. 242, ал. 3 от НПК (прокурорите не се произнасят в едномесечен срок след получаване на приключеното досъдебно производство).
· На места не се осъществява достатъчен контрол спрямо разследващите органи и се допуска разследването да се извършва извън установените процесуални срокове, което води до опорочаване на ПСД; 

· Не са редки случаите, в които се иска удължаване на срока дори от главния прокурор, без да са налице условията на чл.234, ал. 3 от НПК (делото да представлява фактическа и правна сложност). На практика искането за удължаване на срока от изключение се превръща в правило. След удължаване на срока не винаги се води интензивно разследване и понякога се стига до ново искане за удължаване на срока, без при предишното да са извършвани процесуално-следствени действия. В тази връзка ИВСС е предвидил в годишната си програма за 2010 г. проверка именно на този проблем.

· Констатират са случаи на несвоевременно направено искане за удължаване на срока на разследване по делата в нарушение на чл.234, ал.4 от НПК. Това води до опасност от обявяване за невалидни на процесуално-следствените действия, извършени в периода между изтичане на срока и даването на разрешение за неговото удължаване. 

· Недостатъчен е контролът от страна на прокуратурата по отношение на органите на МВР по спрените досъдебни производства, като не се следи и изисква от органите на МВР да изпращат в прокуратурата обратна информация за резултатите от проведените издирвателни мероприятия, а в повечето случаи, когато това се прави, то е абсолютно формално. 

· Прокурорите не винаги дават конкретни и изчерпателни указания по възложените проверки, което води до възлагане на допълнителни такива.
· Не винаги се дават конкретни и изчерпателни указания по досъдебните производства и не се осъществява пълноценно функцията по ръководство и надзор. Това води до непълно разследване, което от своя страна се превръща в предпоставка за многократно спиране и възобновяване на наказателни производства, без да са налице законовите изисквания за това. Получава се така, че макар сроковете формално да се спазват, разследванията продължават неразумно дълго. Това обикновено се дължи на недобра координация между прокурора и разследващия орган.

- Следствени отдели към окръжните прокуратури: 


Положителни констатации:

· При повечето разследвания се спазват сроковете, предвидени в НПК.
· Навсякъде е въведен случайният принцип за разпределение на делата.
· Направена е ревизия на всички спрени дела и са възобновени тези, по които има процесуални предпоставки за това.
Негативни констатации:

· По дела, които не представляват фактическа и правна сложност, се водят необосновано дълги разследвания и се искат удължения на сроковете, без да има предпоставки за това.
· Понякога разследванията не се водят с необходимата интензивност, без за това да има обективни причини. 

· С течение на години не е работено по дела с голям обществен интерес, което в крайна сметка е довело до тяхното прекратяване на различни процесуални основания. Това води до негативна обществена реакция и недоверие към съдебната система като цяло.

· Масово не се използва капацитетът на следователите и те не са достатъчно натоварени. Рядко се използва възможността съответният окръжен прокурор да им възлага разследването на определени дела.

- Констатации за работата на съдилищата по наказателните дела:

Положителни констатации:

· Всички дела се разпределят на случаен принцип.
· Общата продължителност на голяма част от делата съответства на изискванията за разглеждане и решаване на делата в разумен срок съгласно чл. 22 от НПК и § 6 от Европейската конвенция за защита правата на човека и основните свободи.

· Насрочването и отлагането на по-голямата част от делата се извършва съобразно процесуалните срокове, предвидени в чл. 252 и чл. 271, ал. 10 от НПК. В районните съдилища с по-малка натовареност фактически делата се насрочват в едномесечен срок. Когато делото представлява фактическа и правна сложност в по-голямата част от случаите съдията-докладчик е искал разрешение на председателя на съответния съд за насрочване на делото в тримесечен срок, съгласно чл. 252, ал. 2 от НПК.

· Голяма част от делата се разглеждат по реда на глава 27 от НПК- съкратено съдебно следствие. В тези случаи на първа инстанция делата са приключвали в едно съдебно заседание. Когато подсъдимият се е явявал без адвокат, съдът е отлагал делото, за да му бъде назначен служебен защитник или подсъдимият да си осигури адвокат, като в тези случаи делата са приключвали на второто съдебно заседание. По-малка част от делата са приключвали със споразумение.

· Рязко е спаднал броят на делата, по които съдът е постановил връщане за допълнително разследване;

· В по-малките съдилища, за да се преодолее необходимостта от евентуален отвод на съдията на по-късен етап на наказателните общ характер дела, при разглеждане на дела с предмет вземане на мярка за неотклонение „задържане под стража” в съставите влизат съдии, които разглеждат граждански дела. Съдията-докладчик по тези дела винаги е съдия, профилиран в разглеждането на наказателни дела.
· Провеждане на срещи между съдиите от районните съдилища - наказателни състави и прокурорите от районните прокуратури, за обсъждане на върнатите за допълнително разследване дела.
Негативни констатации:

· Неоправдана продължителност на процеса по наказателните дела от административен характер и разглеждане на делата от този вид в повече от две  или три заседания.

· В някои съдилища се констатира, че деловодните книги не се водят с нужната прецизност и не се попълват своевременно; не се спазват стриктно разпоредбите относно приема на постъпилите в съда веществени доказателства, като невинаги се съставя приемо-предавателен протокол, който да се прилага към делото; констатираха се случаи, при които е забавено връчването на съобщения до страните, че мотивите към присъдата са изготвени и това е забавило изпращането на делата на въззивната инстанция.
· Все още е висок броят на делата, по които съдебните актове не се изготвят в установените процесуални срокове в някой съдилища.
· Не се използва в достатъчна степен фигурата на запасен съдия или запасен съдебен заседател, което води до неоправдано удължаване на срока за разглеждане и решаване на делото в случаи на отвод на съдията, след започване на съдебното разглеждане на делото.

· Не се предприемат действия от страна на административните ръководители за търсене на дисциплинарна отговорност при констатирани дисциплинарни нарушения от съдиите. 

- Констатации за работата на съдилищата по граждански дела:

Положителни констатации:

· Делата се разпределят на принципа на случайния подбор на съдия докладчик чрез електронно разпределение, съобразно поредността на постъпването им, в съответствие с изискванията на чл.9 от Закона за съдебната власт.
· Образуването на всички граждански дела и разпределението им се извършва в деня на постъпването им или най - късно на следващия ден.

· В съда се следи за изтичане на процесуалните срокове, делата се докладват незабавно на съдиите и разпорежданията им се изпълняват в срок. Съдебните секретари изготвят и предават в срок протоколите от съдебните заседания. Няма изгубени или унищожени дела, преди изтичане срока на съхранението им. Води се и регистър по чл. 235, ал. 5 от ГПК за съдебните решения. Съдебни заседания не са насрочвани само по време на съдебната ваканция,  и в началото на календарната година. Не се отсрочват цели   съдебни заседания, поради отсъствие на съдията - докладчик по делото.

· Деловодните книги и електронната деловодна система се водят редовно и акуратно. Отразени са всички съдопроизводствени действия.
Въззивните състави своевременно, с нарочен съдебен акт преди насрочване на делото в открито съдебно заседание, са допускали исканите нови доказателства пред въззивната инстанция. С цел преодоляване  на злоупотребата за отлагане на делата, поради заболяване на страна в процеса, следващото съдебно заседание  е насрочвано в изключително кратък срок.

· Изискват се ежемесечни справки от административните ръководители за неизготвени съдебни актове и определяне на срокове за постановяването им.
· Изготвят се ежемесечни справки за брой заседания по всяко конкретно дело за всеки състав.
Негативни констатации:

• Разнопосочна   е практиката на съдебните  състави по прилагането на действащия ГПК по отношение на различните правни институти, каквито са бързите производства, заповедните производства и обезпечителните производства.
· Несвоевременно постановяване на  размяна на книжа по чл.131 от ГПК, което е причина за забавяне на  съдопроизводството.
· Недостатъчно добра подготовка на делата в закрити заседания, в съответствие с разпоредбите на чл. 140, съответно чл. 267 за въззивните производства от ГПК. Непровеждането или формалното провеждане на такива заседания води до чести отлагания на делата за събиране на нови доказателства, в по - тежките случаи до оставяне на делата без движение в открито съдебно заседание, поради нередовност  или дори прекратяването им при недопустимост.
· Неизготвянето на проекти за доклади по чл.140, ал.3 от ГПК, които да  интерпретират напълно нормата на чл.146 от ГПК не позволява да бъдат изяснени позициите на спорещите страни, съответно води до  несвоевременни доказателствени искания, което рефлектира пряко върху  бързината на съдопроизводството.
· Недостатъчно задълбоченото проучване на делата преди съдебните заседания води до постановяване на определение за отмяна на хода по същество и до забавяне на производството. Този пропуск е забелязан и при плановите  проверки, извършени през отчетния период в Бургаски и Великотърновски апелативни райони.
· Неспазване на едномесечния срок за изготвяне на съдебното решение по чл.235, ал.5 от ГПК.
· По обезпечителни производства част от съдиите, въпреки липсата на писмени доказателства, не са определяли парична гаранция, определяли са срок много по-дълъг от 1 месец за предявяване на бъдещия иск, обезпечавали са бъдещия иск със запор, без да посочат размера, с оглед цената на бъдещия иск, до който следва да се запорира сметката или пък са обезпечавали бъдещия иск с няколко недвижими имота и движими вещи, без да посочат стойността на всяка една от тях, с оглед на което не би могло да се прецени дали бъдещият иск не е обезпечен многократно.

· Неспазване на сроковете по Глава ХХV „Бързи производства” от ГПК.

Инспекторатът към ВСС отчита превес на положителните констатации, т.е., положителна тенденция в посока на подобряване на работата на проверяваните съдебни органи. 
3. РЕЗУЛТАТИ ОТ ДЕЙНОСТТА НА ИВСС

3.1. От планови комплексни проверки, инцидентни проверки, тематични проверки, контролни проверки и  проверки по сигнали.

Всяка проверка на различните органи на съдебна власт е приключила с изготвяне на подробен акт с констатации, изводи и препоръки в случай на констатирани нарушения. Актовете са изпратени на административните ръководители на проверените органи на съдебна власт, на горестоящите административни ръководители и на Висшия съдебен съвет.

Резултатност от извършените планови проверки от ИВСС на прокуратурите.

Общата тенденция е, че направените констатации и дадените препоръки във връзка с извършени от Инспектората към ВСС проверки на прокуратурите, се приемат и изпълняват от административните ръководители.

В Инспектората към ВСС постъпва обратна информация за извършените действия от административните ръководители на прокуратурите, по отношение на които са отправени препоръки. Предприемат се различни подходи за изпълнение на препоръките – издаване на заповеди, разпореждания, провеждане на общи събрания и др. Копия от издадените актове се изпращат за сведение в Инспектората към ВСС.

Констатира се дисциплиниране на органите на прокуратурата, в следствие на извършваните проверки, като положителните тенденции са описани в раздел 2.1.8, относно „Констатации за работата на прокуратурите и следствените отдели”. 

След извършените планови проверки, ИВСС е дал препоръки до административните ръководители на съдилищата за подобряване на съдопроизводствената дейност по движението на наказателни дела. Препоръките са в следните насоки:

- В СРС да се подобри организацията по движението на делата, изготвянето и предаването на съдебните актове в срок, като се обърне специално внимание на делата от административен характер, както и да се предприемат мерки за подобряване работата на служба „Деловодство”;

- Делата да се проучват задълбочено съгласно разпоредбата на чл. 248, ал. 2 от НПК при подготовката за внасянето им в съдебно заседание;

- Да се извършват периодични съвместни анализи на съда и прокуратурата на причините за връщане на делата за допълнително разследване и за приключване на делата с оправдателни присъди.
Административните ръководители на съдилищата в рамките на срока, даден от ИВСС запознават магистратите от съответния съд с констатациите, изводите и препоръките направени от ИВСС. Предприемат необходимите действия за изпълнение на препоръките, като издаване на заповеди, разпореждания и др. за преодоляване на установените слабости. В случаите, когато е препоръчано да се ангажира дисциплинарна отговорност на съдия за допуснати от него дисциплинарни нарушения, съответният административен ръководител започва дисциплинарно производство. Административните ръководители своевременно уведомяват ИВСС за предприетите мерки. 

Положителните тенденции в работата на проверените съдебни органи в резултат от дейността на Инспектората,  са анализирани в предходния раздел 2.1.8, „Констатации за работата на съдилищата по наказателните дела”.

В резултат от извършените планови проверки, ИВСС е дал препоръки до административните ръководители на съдилищата за подобряване на съдопроизводствената дейност по движението на гражданските и търговски дела. Препоръките са главно в следните насоки:


- Уеднаквяване на практиката на съдебните състави по прилагането на  различните правни институти, каквито са: бързи производства, заповедни производства и обезпечителни производства;


- Спазване на процедурите по размяна на книжа, по изготвяне на проекти за доклади и доклади със съдържание, съответстващо на чл. 146 от  ГПК и спазване на сроковете предвидени в същия закон; 


- Задълбочено проучване на книжата по делото преди съдебно заседание, с оглед избягване на отмяна на ход по същество.


- Спазване на срока по чл. 235, ал. 5 от ГПК за изготвяне на съдебните решения.

        От постъпилите в срок уведомления от административните ръководители на проверените съдилища е видно, че направените констатации в актовете отговарят на действителността и препоръките са изпълнени.

Действия на административните ръководители по изпълнение на препоръките от плановите проверки:

По всички, отразени в актовете негативни констатации в проверените съдилища и прокуратури във Варненския и Пловдивския апелативен район са отправени препоръки за подобряване организацията на работата на магистратите и съдебните служители. От получената обратна информация е видно, че в голямата си част са предприети нужните мерки за изпълнение на препоръките.

В повечето от случаите проверяващите инспектори предоставят на административните ръководители да преценят начина и механизма, по който ще изпълнят дадените препоръки. От анализа на постъпилите отговори на административните ръководители може да се направи обобщение, че прилаганите методи са: издаване на заповеди, разпореждания, провеждане на общи събрания, дискусии, въвеждане на нови форми на отчетност и анализ.

3.2. Сигнали по чл. 54, ал. 1, т. 4 от ЗСВ до компетентните органи за отправяне на искания за приемане на тълкувателни решения или тълкувателни постановления.


През 2009г. Инспекторатът е изготвил и изпратил 5 такива сигнала да компетентните органи. 
1.До Председателя на ВКС, който да прецени основанията за упражняване на правомощията си по чл. 114, ал. 1, т. 3 от ЗСВ във връзка с констатирано противоречие на съдилищата по отношение на съществени процесуални въпроси по заповедното производство относно прилагането на общата разпоредба на чл. 101 от ГПК; кой е компетентният съд, който следва да издаде акта по чл. 410 или 417 от ГПК при отмяна от въззивния съд на разпореждане на районния съд; как следва да се процедира при смърт на длъжника, с оглед момента на констатиране на смъртта му и следва ли да се връчват преписи от частната жалба по чл. 413, чл. 418 и от възражението по чл. 419, ал. 2 от ГПК на длъжника, който не е страна по заповедното производство, с оглед общите разпоредби на глава 21 от ГПК. 

2. В акта с  резултати от извършената тематична проверка по образуването, движението и приключването на делата във ВАС по чл. 38 от Закона за държавната собственост за 2008 г. и 2009 г. е констатирана противоречива съдебна практика, при която съдебните състави приемат различни становища, отнасящи се до законосъобразността на решенията на МС, свързани с вярното изписване на имената на  собствениците на отчуждените имоти. Председателят на ВАС е поискал незабавно приемане на тълкувателно решение от Общото събрание на колегиите във ВАС, по въпроса: нищожни или незаконосъобразни са решенията на МС, издадени при несъобразяване с изискванията на чл.34б от Закона за държавната собственост, да бъде посочено името на действителния собственик на отчуждения имот, или този порок следва да бъде отстранен по реда на чл. 62 от АПК. Образувано е тълкувателно дело № 2 от 2010 г.  на ОС на съдиите на ВАС.
3. През 2008 г. ИВСС е изпратил сигнал до бившия министър на правосъдието г-жа Миглена Тачева, на основание чл. 54, ал. 1, т. 4 от ЗСВ, предвид правомощията й по чл. 125 от ЗСВ с предложение за отправяне на искане за приемане на тълкувателно решение по прилагане на разпоредбите чл. 216, ал. 1, 4 и 6, във връзка с чл. 218в от НК. Министър Тачева е изразила отрицателно становище относно необходимостта от отправяне на искане до ОСНК на ВКС за приемане на тълкувателно решение.

След изпращането на сигнала, при извършените проверки на органите на съдебната власт, са констатирани и други случаи на противоречива практика при прилагане на визираните текстове. Тъй като необходимостта от приемане на тълкувателно решение по прилагане на чл.216, ал. 1, 4 и 6, във връзка с чл.218в от НК не е отпаднала, ИВСС на 02.11.2009 г. е изпратил сигнал до председателя на ВКС. 

С писмо вх.№ 1296/23.11.09 г. на и.д. ръководител на НК на ВКС, Инспекторатът към ВСС е уведомен, че по представените материали на основание чл. 128 вр. чл. 124, ал. 1, т. 1 ЗСВ се подготвя проект на искане за приемане на тълкувателно решение за отстраняване на констатираните в съдебната практика противоречия по приложението на чл.218в НК.  
4. До председателя на Върховния административен съд, който да прецени основанията за упражняване на правомощията си по чл. 125 ЗСВ във връзка с констатирано противоречие относно следните въпроси: официален документ ли е удостоверението по параграф 16, ал. 1 от Преходните разпоредби на Закона за устройството на територията (ПР на ЗУТ); в административното производство по чл.225, ал.1 ЗУТ, органите на ДНСК и съдът следва ли да се съобразяват със съдържанието на издаденото удостоверение по § 16, ал. 1 от ПР на ЗУТ; задължение ли е на органите на ДНСК и на съдът да прилагат разпоредбата на § 16, ал. 1 от ПР на ЗУТ в производствата по узаконяване на обекти и по чл. 225 от ЗУТ при неиздадено удостоверение; кои са участниците и кои са заинтересованите страни в производството по обжалване на отказа да се издаде удостоверение по § 16, ал.1 от ПР на ЗУТ.

5. В отговор на сигнал до ВКС, с писмо от 09.11.2009 г. на Върховния касационен съд, Гражданска колегия, Инспекторатът към ВСС е уведомен, че е констатирано противоречие на съдебни решения. Основното противоречие, което се съдържа в мотивите по двете групи решения е тълкуване на материалноправни норми от Закона за задълженията и договорите (ЗЗД), които регламентират договора за замяна. Според едните решения „Правилно е прието от въззивния съд, че еквивалент на насрещната престация по договора са представените от ищците два имота и след като единият от тях е изключен от граждански оборот по силата на закона, то целият договор е опорочен, поради липса на предмет”. В другия случай съдът приема  „От друга страна по аргумент от чл. 188 и чл. 189 ЗЗД продажбата на чужда вещ не е нищожна, а поражда отговорност за продавача, както и право за купувача да развали договора по реда на чл. 87 ЗЗД, Председателят на Върховния касационен съд е отправил искане до общото събрание на Гражданската колегия на ВКС за приемане на тълкувателно решение, като е образувано тълкувателно дело № 4 от 2009г. 
От сигналите на ИВСС до компетентните органи за отправяне на искане за приемане на тълкувателни решения или тълкувателни постановления са направени  2 предложения от правоимащите лица и  образувани тълкувателни дела във ВКС и ВАС. По 1 от предложенията се подготвя проект на искане за приемане на тълкувателно решение във ВКС. Като се има предвид изключително големия обем на подготвителната работа, за да бъде осъществена тази функция на ИВСС, даваме висока оценка на тези резултат. 
3.3. Сигнали по чл. 54, ал. 1, т. 5 от ЗСВ и препоръки – предприети мерки от административните ръководители (наложени наказания, обърнато внимание, проведени съвещания, издадени заповеди и др.)
Общият брой  актове и становища с препоръки за отчетния период е 267.
В по-голям брой от актовете и становищата са давани повече от една препоръки и общият брой на препоръките, отправяни до органите на съдебна власт при всички видове проверки, извършени от ИВСС през 2009 г. са всъщност е 696. От тях:

1. Препоръки за свикване на общо събрание за обсъждане констатации от проверка на ИВСС – 75.

          2. Препоръки за отстраняване на конкретни констатирани нарушения – 192.


3. По чл.327 от ЗСВ -  препоръки и предложения за обръщане на внимание за констатирани нарушения - 59. От тях е получена информация от административните ръководители за изготвяне на заповед за „обръщане на внимание” по 15 от направените предложения. По две от направените предложения, вместо обръщане на внимание, на магистратите са наложени дисциплинарни наказания „забележка”.

4. Препоръки за налагане на дисциплинарни наказания и поощрения на съдебни служители  – 2, една за наказание и една за поощрение.



    5.Препоръки за подобряване на общата организация на административната дейност – 88.

6. Препоръки за повишаване на квалификацията на магистрати и съдебни служители – 15.

7. Препоръки за подобряване на организацията по образуването, движението и приключването на съдебните, прокурорските и следствените дела в установените срокове – 183.


8. Препоръки относно ежемесечен контрол върху срочността на изготвяне на съдебните актове и обвързване на резултатите с размера на допълнителното материално стимулиране - 53.


9. Препоръки за стриктно спазване и прилагане на програмата за електронно разпределение на делата - 29.
По повечето препоръки, дадени при извършване на проверките по чл. 56, ал. 1, пр. 1 от ЗСВ, са получени отговори, от които е видно, че са предприети мерки за тяхното изпълнение. Сроковете, определени за изпълнение на дадените препоръки при комплексната проверка през второто полугодие на 2009 г., все още не са изтекли и по тази причина информацията за предприетите мерки по тяхното изпълнение е непълна.

През 2009 г., по повод отправените препоръки, предложенията за налагане на  дисциплинарни наказания и за обръщане на внимание по реда на чл. 327 от ЗСВ са постъпили общо 138 възражения. От тях главният инспектор на ИВСС е отговорил на 124. В по – голямата си част постъпилите възражения са неоснователни.

3.4. Предложения по чл. 54, ал. 1, т. 6 от ЗСВ.

3.4.1. предложения за налагане на дисциплинарно наказание, отправени до ВСС
Инспекторатът към ВСС допринася за повишаване на общественото доверие в съдебната власт, като с дейността си показва, че грешките вътре в системата не остават незабелязани, а ако случаят е сериозен- ненаказани. Израз на тази важна функция на Инспектората към ВСС е неговата дисциплинарна практика.
През 2009г. Инспекторатът към Висшия съдебен съвет е внесъл във ВСС 44 бр. предложения за дисциплинарни наказания.
Най - голям брой предложения за дисциплинарни наказания са направени в резултат на констатациите, въз основа на проверки, извършени по повод на сигнали, подадени до Инспектората към Висшия съдебен съвет – 32бр. По резултатите от планови и тематични проверки са направени 12бр. предложения. Предложенията за дисциплинарно наказание на съдии са 35бр., на прокурори- 6 бр., а на следователи- 3бр. От тях 2 предложения са за административен ръководител на съд, 1- за административен ръководител на Следствен отдел към ОП и 2 - за заместник на административния ръководител на ОС.

Със Закон за изменение и допълнение на Закона за съдебната власт (ЗИД на ЗСВ), обн. В ДВ. бр. 33 от 30. 04. 2009г,  беше приета законодателна промяна, по силата на която бездействието, което неоправдано забавя производството, беше регламентирано като нарушение по чл. 307, ал.3,т.2 от ЗСВ. До изменението на закона това беше нарушение по чл. 307, ал.3, т. 5 от ЗСВ. През разглеждания период най- голям брой дисциплинарни нарушения са констатирани по чл. 307, ал.3, т.5 от ЗСВ - неизпълнение на други служебни задължения - общо 27 броя. Системно неспазване на сроковете, установени в процесуалните закони са констатирани в 17 случая. Извършването на действия , които неоправдано забавят производството са станали повод за дисциплинарно наказание в 4 случая, а след изменението на закона предложения за търсене на дисциплинарна отговорност заради осъществяването на действия и бездействия, които неоправдано забавят производството са направени в 8 случая. Извършването на действия, които накърняват престижа на съдебната власт са предмет на 3 предложения за дисциплинарно наказание, а заради нарушаване на правилата на професионалната етика е направено едно предложение. Предложението за нарушаване на правилата на професионалната етика е направено преди изменението на ЗСВ с ДВ. бр. 33 от 30. 04. 2009г. С посоченото изменение това нарушение беше формулирано като „нарушаване на Етичния кодекс на съдиите, прокурорите и следователите”. Според Етичния кодекс на съдиите, прокурорите и следователите контролът по неговото изпълнение се осъществява от Постоянната комисия за професионална етика и превенция на корупцията при Висшия съдебен съвет. Това изисква в случаите, когато се констатира наличие на нарушение от такъв характер да се изпрати на Комисията сигнал, която следва да го провери и евентуално да изготви предложение за дисциплинарна наказание.

Най- често предлаганото дисциплинарно наказание е по чл. 308, ал.1, т.3 от Закона за съдебната власт - намаляване на основното трудово възнаграждение от 10 до 25 на сто за срок от 6 месеца до две години. Направени са 35 такива предложения. Дисциплинарно наказание по чл. 308, ал.1, т.1 от ЗСВ „забележка” е предложено в 2 случая.  Дисциплинарно наказание ”порицание” по чл. 308, ал.1, т.2 от ЗСВ е направено от ИВСС в 1 случай. Дисциплинарното наказание ”понижаване в ранг или в длъжност в същия орган на съдебната власт за срок от една до 3 години” по чл. 308, ал.1,т.4 от ЗСВ е предложено като подходяща санкция в 6 случая, а  дисциплинарно освобождаване от длъжност по чл. 308, ал.1,т.6 от ЗСВ  е предложено в 4 случая.

Преобладават предложенията, в които Инспекторатът към Висшия съдебен съвет е предложил налагането на точно определен вид дисциплинарно наказание. Изключения правят шест случая, при които е предложено повече от едно наказание, както и един случай по който не е предложено налагане на наказание от определен вид, а окончателния избор е предоставен на ВСС. На основание чл. 54, ал.1, т.7 от Закона за съдебната власт Инспекторатът към Висшия съдебен съвет е отправял сигнали до Висшия съдебен съвет и до административния ръководител за нарушенията, които е констатирал при проверките, като е предоставил възможност на съответния орган да прецени дали да образува дисциплинарно производство или не.
Във всички случаи Висшият съдебен съвет е образувал дисциплинарни производства и се е произнасял по направените предложения. Той е уважил 10 предложения на Инспектората към Висшия съдебен съвет  така, както са внесени; в 19 случая е приел, че дисциплинарноотговорното лице е извършило съответното дисциплинарно нарушение, но предложеното от Инспектората към Висшия съдебен съвет наказание е прекомерно тежко и поради това е наложил по- леко наказание или е изпратил преписката на административния ръководител за налагане на по- леко наказание. В 11 случая ВСС е постановил решения, с които е отхвърлил предложенията на Инспектората към Висшия съдебен съвет, а други 4 случая са във фазата на разглеждане и по тях все още няма решение. 

Съществува разлика между ИВСС и ВСС при отчитане на фактите, релевантни за предложенията за дисциплинарни наказания. Инспекторатът към ВСС отчита предложенията за дисциплинарни наказания, поставяйки акцент върху допуснатото дисциплинарно нарушение. Още повече, че съгласно Тълкувателно решение №1 от 2006г. на ВАС не е необходимо в предложението си ИВСС да сочи вида и размера на дисциплинарното наказание. ВСС отчита вида на предложеното наказание за допуснатото дисциплинарно нарушение.
С изменението на Закона за съдебната власт, обнародвано в ДВ. бр. 33 от 30. 04. 2009г. беше предоставена възможност на Инспектората към Висшия съдебен съвет да обжалва решението на ВСС, с което той се произнася по предложение за налагане на дисциплинарно наказание, внесено от Инспектората към ВСС. През отчетния период ние сме обжалвали решения на ВСС в 3 случая. Дисциплинарнонаказаните лица са обжалвали решения на ВСС в 5 случая. По пет дела Инспекторатът към Висшия съдебен съвет е подал касационни жалби и производството е висящо пред петчленен състав.

По 2 дела Инспекторатът към ВСС е конституиран като заинтересована страна.
Опитът и практиката на Инспектората към ВСС по въпросите на дисциплинарната практика бяха анализирани и обобщени в два доклада. В тях се очертават положителните практики и проблемните въпроси както при изготвяне на предложенията за налагане на дисциплинарни наказания, така и при взаимодействието с ВСС и ВАС по въпросите на дисциплинарното производство. Анализите на дисциплинарната практика сочат и мерки за преодоляване на трудностите. Взаимодействието между ИВСС, ВСС и ВАС по въпросите на дисциплинарното производство минава през различни етапи. Наред с добрата работа между институциите съществуват проблеми и трудности.Спорните въпроси бяха дискутирани на съвместна конференция, състояла се през м. април 2009г. в курорта „Пампорово”, организирана от ВСС. В резултат на състоялата се дискусия бяха синхронизирани позиции по важни въпроси на дисциплинарното производство. Очевидно този начин на взаимодействие дава добри резултати и би било добре той да продължи. Считаме, че с оглед необходимостта и от усъвършенстване на нормите на ЗСВ би било добре тези дискусии да се провеждат с участието и на Министерство на правосъдието.    
Инспекторатът към ВСС отчита, че през 2009г. броят на предложенията за дисциплинарно наказание, направени от Инспектората до ВСС се е увеличил три пъти в сравнение с 2008г. Висшият съдебен съвет е уважил по-голямата част от направените предложения. В повечето случаи ВСС е приел, че действително съответният магистрат е извършил дисциплинарното нарушение, сочено от ИВСС. В случаите, когато е преценил, че предложеното от Инспектората наказание е несъразмерно тежко, той е наложил по- леко наказание или е изпратил преписката на административния ръководител за налагане на по-леко наказание. Най- голям брой дисциплинарни предложения на ИВСС са отхвърлени поради изтекла давност. В този случай проблем възниква с приложението на чл. 310, ал.3 от ЗСВ, който  следва да бъде преодолян чрез законодателни промени.
3.4.2. Предложения за налагане на дисциплинарно наказание, отправени до административните ръководители.
През 2009г. Инспекторатът към ВСС е изготвил общо 12 предложения за налагане на дисциплинарни наказания на магистрати  до административни ръководители в органи на съдебната власт. От тях на 4 магистрата са наложени дисциплинарни наказания „забележка „ или „порицание”. По едно от предложенията вместо предложеното дисциплинарно наказание по чл. 308, ал.1, т.1 и т. 2 от ЗСВ, административния ръководител е наложил дисциплинираща мярка по чл. 327 от ЗСВ – обръщане на внимание.
3.4.3. Сигнална функция по чл. 54, ал. 1, т. 7 от ЗСВ

През отчетния период ИВСС е отправил следните сигнали и предложения до съответните компетентни органи:

- до административни ръководители във връзка с процесуалното поведение на вещи лица, станали причина за забавяне на дела;

- до административен ръководител на по-горестояща прокуратура за служебна проверка на постановление за спиране на наказателно производство;

- до Главния прокурор относно неявяването на прокурори по дела, които имат за предмет искове по Закона за отговорността на държавата и общините за вреди;

- до Главния прокурор, до административния ръководител на Софийска апелативна прокуратура и до административния ръководител на Софийска градска прокуратура относно непроизнасяне на прокурори по молби за връщане на веществени доказателства и нарушения свързани с разделяне на наказателно производство;

- до министъра на правосъдието и до Главния прокурор, поради това, че Република България, като страна по Конвенцията относно изпиране, издирване, изземване и конфискация на облагите от престъпления, не е изпълнила задължението си да създаде централен орган, което е представлява процедурна пречка за прякото  приложение на Конвенцията;
- до министъра на правосъдието относно необходимостта от утвърждаване на образци на книжа, свързани с връчването по НПК;  

- до Главния прокурор във връзка с това, че прокурорите не отбелязват в обстоятелствената част на обвинителния акт периода, през който спрямо обвиняемите  лица е била наложена мярка за неотклонение ”задържане под стража”;

- до председателя на адвокатска колегия - Бургас във връзка с поведението на адвокат от тази колегия по конкретно дело.
3.4.4. Предложения за поощрения на магистрати, направени от ИВСС по  реда на чл. 304, ал. 2, вр. ал. 1 от ЗСВ - 15 бр.

За отчетния период Инспекторатът към ВСС е направил общо 15 предложения за поощрение на магистрати. От тях:

 12 бр. направени предложения за поощрения на съдии, а именно: Марио Стоянов- съдия в РС-Тетевен; Искра Вараджакова- административен ръководител на РС-Елена; Славка Хебова- административен ръководител на РС-Чепеларе; Величка Маринкова, Петър Гунчев и Николай Николов - съдии в Софийски районен съд; Петя Колева, Ева Пелова, Иво Хинов, Доротея Кехайова и Силвия Георгиева- съдии в Софийски градски съд; Венцислав Василев – административен ръководител на РС – Русе.

Направени са 3 броя предложения за поощрения на прокурори, а именно: – Аня Димова - административен ръководител на Апелативна прокуратура - В. Търново; Тереза Скорчева , Административен ръководител на Районна прокуратура - Харманли; Светослав Раев- административен ръководител на РП - Тутракан. Следва да се отбележи, че Главният прокурор Борис Велчев е направил предложение за поощрение на Димитър Ангелов- административен ръководител на РП - Пловдив, въз основа на доклад за извършена от ИВСС комплексна планова проверка на РП - Пловдив. 

4. ВЗАИМОДЕЙСТВИЕ С ДРУГИ ОРГАНИ

4.1. Народно събрание

При упражняване на дейността си по сигналите, молбите и жалбите на граждани, юридически лица, държавни органи, включително съдии, прокурори и следователи, има случаи, в които Инспекторатът  взаимодейства с комисии на Народното събрание. Някои от сигналите, изпратени до Народното събрание, се препращат на ИВСС за проучване и проверка. След приключването на работата по сигнала се осъществява обратна връзка, като председателят на съответната комисия се уведомява за резултата, с изпращане на изготвеното становище.
Инспекторатът към ВСС ежегодно предоставя отчета за дейността си на Правната комисия и пред пленарна зала в Народното събрание.                                                              
4.2. Взаимодействие с ВСС и с други органи на съдебната власт

Ежеседмично главният инспектор участва в заседанията на ВСС, по силата на нормата на чл. 60,ал.2 от ЗСВ. 

В заседанията по дисциплинарните дела във ВСС участва като представител на вносителя на предложението за дисциплинарно наказание инспекторът, който е съставил акта за извършената проверка, при която е констатирано нарушението на съответния магистрат.

Установено е активно взаимодействие с Комисията „Професионална етика и превенция на корупцията” относно работата със сигналите и жалбите. Осъществява се обратна връзка след изготвянето на становищата, когато това се предполага от естеството на препратената преписка.
По много проверки ИВСС ползва информация от Инспектората на Върховната касационна прокуратура.

Административните ръководители на органите на съдебната власт изпълняват задължението си по чл. 59 от ЗСВ, като оказват съдействие и предоставят достъп до необходимите материали.

4.3. Министерства и други органи на изпълнителната власт и местната власт

С оглед на констатациите от извършена проверка във ВАС по повод постъпил сигнал от г-н Константин Пенчев, препис от акта е изпратен на Главния прокурор на Р България, Министерски съвет, Национална агенция „Пътна инфраструктура”, Министерство на регионалното развитие и благоустройството и Министерство на финансите. При проверката е констатирана съществено голяма разлика между паричното обезщетение за отчужден имот, определено с административния акт по отчуждаването и това определено със заключението на съдебно-оценителната експертиза, както и че ответникът Министерски съвет не е проявявал процесуална активност в рамките на съдебното производство, а заинтересованите страни са бездействали. 
На 23.07.09 г. в ИВСС с писмо от кабинета на министър-председателя на Р България  са постъпили копия от отговорите на Министерство на финансите, Министерство на регионалното развитие и благоустройството, Национална агенция „Пътна инфраструктура” и доклад на Дирекция „Правна” на Министерски съвет. 

Във всички отговори е посочено, че с оглед на констатациите в акта на ИВСС ще бъде проведена среща с участието на представители на заинтересованите ведомства и ръководителите на съответните звена в администрациите, отговарящи за процесуалното представителство. На срещата ще се обсъждат резултатите от извършената от ИВСС проверка, с оглед на което да се оформят предложения за налагане на дисциплинарни наказания при наличието на основание за това, както и за набелязване на мерки за подобряване на координацията между процесуалните представители на държавните ведомства, при участието им в съдебни производства с предмет - оспорване размера на обезщетението за принудително отчуждени имоти в полза на държавата. 

4.4. Международно сътрудничество

През отчетната 2009 година бяха проведени редица срещи с представители на европейски институции и  на държави - членки на ЕС:

- Две срещи на Главния инспектор Ана Караиванова и инспектори с г-жа Мария Маркес-Пинто, съветник на министър-председателя по европейските въпроси, на които са обсъдени  Механизмът за проверка и сътрудничество, както и Графикът на правителството по неотложните мерки за правосъдието, борбата с корупцията и престъпността и въпроси и проблеми на съдебната система. 

- Среща в Инспектората към ВСС на г-н Антонио Виторино, член на Борда на съветниците на министър-председателя с главния инспектор Ана Караиванова и инспектори. В срещата участва и г-н Казимир Далмау, главен секретар на Борда на съветниците на министър-председателя.

По време на разговора гостите са запознати със създаването, функциите и дейността на ИВСС,  както и с някои резултати от проверки на Инспектората.
- Участие на главния инспектор г-жа Ана Караиванова в международна конференция на тема „България в ЕС: две години по-късно и пътят напред” по покана на институт „Отворено общество”, Центъра за либерални стратегии и Конфедерацията на работодателите и индустриалците в България (КРИБ).

- Две срещи на ИВСС с представители на австрийската правораздавателна система в областта на наказателното и гражданското право, във връзка с осъществяван туининг - проект между България и Австрия. 


- Участие на Главния инспектор г-жа Ана Караиванова в редовната среща на посланиците на страните членки на ЕС по покана на Негово превъзходителство посланика на Чешката Република у нас.

- Участие на Главния инспектор г-жа Ана Караиванова в конференция на тема „Приложението на общностното право от българския съдия” по покана на Българската асоциация за европейско право (БАЕП).
- Първа среща на инспекторите от ИВСС с Андре Рид, Генерален инспектор на съдебните служби към Министерство на правосъдието на Франция и Вероник Малбек, Заместник-генерален инспектор. От страна на посолството на Франция присъстваха г-н Филип Дорсе, магистрат за връзка от Загреб и  г-жа Клодин Жустафре, аташе по въпросите на институционалното и техническо сътрудничество.

Главният инспектор Ана Караиванова представи на гостите историята на създаване на Инспектората към ВСС, а инспектор Анита Михайлова ги запозна с конкретната дейност на институцията. 

Френските инспектори бяха информирани с работата, извършена от Инспектората през 2008 г., с проблемите по отношение на противоречивата съдебна практика, както и с предложенията на Инспектората към ВСС за тълкувателни решения. 

- Проведени са срещи на работната група и заключителна конференция по проект „Система за подаване на сигнали и жалби срещу неправомерно поведение на магистрати – анализ на състоянието и преглед на най-добрите европейски практики”, финансиран от Програма „Малки проекти на посолството на Кралство Холандия” (MATRA/KAP). Проектът се осъществява от Програма за развитие на съдебната система (ПРСС).
- Участие на Главният инспектор г-жа Ана Караиванова в семинар „Противодействие на корупцията в правораздаването и правоприлагането: Добри европейски и международни практики” по покана на Центъра за изследване на демокрацията.
- Среща в Инспектората към ВСС на главния инспектор г-жа Ана Караиванова с немски експерти, които ръководят частичен туининг- проект между Прокуратурата на Република България и Немската фондация за международно правно сътрудничество – Бон (Фондация IRZ) на тема „Допълнително укрепване на административния капацитет на Прокуратурата за борба с престъпленията по Закона за отнемане в полза на държавата на имущество, придобито от престъпна дейност” и във връзка с изготвянето на заключителен доклад по проекта.
- Среща на главния инспектор и инспектори от ИВСС с г-н Джон Тънайм, районен съдия по граждански и наказателни дела в щата Минесота по инициатива на посолството на САЩ в България.
- Участие на Главният инспектор г-жа Ана Караиванова в работна среща в рамките на туининг - проект „Укрепване на единното прилагане на новото процесуално законодателство в България” с бенефициенти ВКС и ВАС.
- Участие на ИВСС в работна среща на тема „Анализ на настоящата уредба на етичните стандарти и Етичния кодекс на българските магистрати”, осъществявана във връзка с проект „Укрепване на публичното управление на съдебната власт и съдебната администрация” на ВСС, Генералния съвет на съдебната власт на Испания в сътрудничество с Германската фондация за международно правно сътрудничество.
- Среща на ИВСС с Лучия Рафаели, наказателен съдия в Първоинстанционния съд на гр. Бреша, Италия. Срещата е осъществена в рамките на „Програма за обмен на Европейската мрежа за съдебно обучение”, организирани от Националния институт по правосъдие. 

- Участие на Главния инспектор в среща с посланика на Дания, по повод допуснати закононарушения от българска фирма при взаимоотношения с датски фирми.

5. ПРОЕКТ „УКРЕПВАНЕ НА АДМИНИСТРАТИВНИЯ И ФУНКЦИОНАЛНИЯ КАПАЦИТЕТ НА ИНСПЕКТОРАТА КЪМ ВСС”

През 2009 г. Инспекторатът към ВСС разработи проект по Оперативна програма „Административен капацитет”, приоритетна ос II „Управление на човешките ресурси”, подприоритет 2.4. „Компетентна съдебна система и ефективно управление на човешките ресурси”. Договорът между Инспектората към ВСС, като директен бенефициент и Управляващия орган на ОПАК се сключи на 15.05.2009 г.


Дейностите по проекта ще се изпълняват в продължение на 18 месеца. Основната цел на проекта е развиването и утвърждаването на административния и функционален капацитет на Инспектората към ВСС.


Проектът се изпълнява чрез прилагането на комплексен подход от аналитични и образователни дейности.

Специфичните цели на проекта са свързани с подготовката на компетентни и мотивирани съдебни служители, способни да отговорят на очакванията на обществото, да се анализират механизмите за управление на човешките ресурси на органите по инспекция в страните членки на ЕС и да се интегрират в работата на Инспектората към ВСС най-успешните практики, в аспект на качественото управление на човешките ресурси, както и да се повишат знанията и усъвършенства специализацията на инспекторите, експертите и администрацията на Инспектората към ВСС за усъвършенстване на функционалния им капацитет.

На 23.07.2009 г. в Националния институт на правосъдието се проведе пресконференция за представяне на проекта на Инспектората към ВСС. На пресконференцията присъстваха, както представители на бенефициента, така и представители на медиите, ВСС,  изпълнителната и съдебната власт, които бяха запознати със същността и целите на проекта, дейностите, които предстои да бъдат реализирани. 

 
В периода след началото на проекта през месец май до края на 2009 г. бяха осъществени следните дейности: 

· Започна подготовката на Сравнителен анализ за управлението на човешките ресурси на органите по Инспекция на съдебната система в някои от страните членки на ЕС.

· Извършен е входен анализ на състоянието на ефективността на човешките ресурси на Инспектората към ВСС преди започване на проекта. 

· Проведени са две обучения на инспектори и експерти за ефективно прилагане на методологиите за извършване на планови, тематични проверки и проверки по сигнали по следните теми: „Методика на Инспектората към ВСС за извършване на проверки по сигнали” и „Методика на Инспектората към ВСС за извършване на проверки по граждански дела”. В резултат на проведените обучения за изготвени препоръки за усъвършенстване на прилаганите до момента от Инспектората към ВСС методики. 

· Проведени са два практико - ориентирани семинара с участие на представители на Инспектората и други органи на съдебната система по уеднаквяване на практика, повишаване на професионализма и координацията при осъществяване на проверките по следните теми: „Причини за връщане на делата за доразследване и постановяване на оправдателни присъди” и „Актуални промени в НПК”. 

· Проведен е специализиран семинар за прилагане на процесуални и материално-правни норми с цел повишаване на знанията и усъвършенстване на специализацията на инспекторите и експертите и подобряване на работата в екип на тема: „Спазване на сроковете в наказателния процес, гаранция за повишаване доверието на обществото към органите на съдебна власт”. Изнесени са лекции от четирима обучители. За лектори за привлечени специалисти в горепосочената област на правото, част от които са и хабилитирани преподаватели. В обучението са взели участие 60 души – инспектори, експерти и администрация към Инспектората към ВСС, представители на органите на съдебната власт – ВСС, ВКС, Прокуратура, НСлС и др.
· Проведено е едно специализирано обучение за повишаване на професионалната подготовка на администрацията и надграждане на функционалния и координационен капацитет на Инспектората на тема „Управление на времето, организация на работа и работа в екип”. 
· Започна провеждане на специализирано обучение за повишаване на знанията по английски език за  инспектори, експерти и служители на Инспектората. 

· Проведени са работни посещения в Инспектората на съдебната система на Франция и службите по инспекция на съдебната система в Испания. 
· Периодично са предприемани подходящи дейности за осигуряване на публичност на проекта, включително медийно отразяване на проекта, популяризиране идеите и целите на проекта, регулярно информиране за хода на проекта, чрез осъществяване на: периодични съобщения в средствата за масова информация, публикации в печатни издания и излъчвания в електронни медии.
Цялостният принос от изпълнение на проекта има за цел да допринесе за осигуряване на устойчивост и изграждане на достатъчен административен капацитет на Инспектората към ВСС, който повишава гаранциите за защита на обществения интерес и повишаване на доверието на обществото в правораздаването и прозрачността в работата на съдебната власт. 

6. ОСНОВНИ ИЗВОДИ ЗА ДЕЙНОСТТА НА ИВСС ПРЕЗ 2009г. 


За разлика от първата година от създаването си, през отчетния период ИВСС работи вече в изцяло пълен състав от инспектори и експерти. Това даде възможност да се извършат всички проверки, залегнали в годишната програма, както и да се реагира своевременно чрез самосезиране по публикации в медиите и на конкретни общественозначими случаи, имащи отношение към работата на съдебната система. За две години от конституирането си, ИВСС провери работата на абсолютно всички прокуратури, следствени служби и граждански съдилища в четири от петте апелативни района – Бургас, Велико Търново, Варна и Пловдив. За 2010 г. е предвидена такава проверка и в Софийския апелативен район. За две години бяха проверени и наказателните съдилища в апелативните райони София, Бургас и Велико Търново. Предстои проверка в Пловдивския и Варненския апелативен район. Бяха извършени и много тематични проверки в областта на административното правосъдие. Т.е. в края на 2010 г. ще бъде създадена цялостна представа за работата на органите на съдебната власт в цялата страна, и за състоянието на правораздаването, в рамките на предоставените с Конституцията и ЗСВ правомощия на Инспектората.

Благодарение на придобития опит Инспекторатът разнообрази формите на извършваните проверки, като въведе контролните проверки (последващи проверки, за проверка на изпълнението на дадените препоръки и отстраняване на констатираните пропуски и нарушения), както и тематични проверки, въз основа на анализ на обобщените отчетни информации на съдилищата.


В рамките на плановите проверки се реализират всички предвидени в закона функции на ИВСС: предложения за дисциплинарна отговорност при констатиране на нарушения; предложения за поощрения на магистрати; изпращане на сигнали до други държавни органи, включително и до органите на съдебната власт; изготвяне на сигнали за предложения за тълкувателни решения до съответните органи.

Плановите проверки имат дисциплиниращ ефект за дейността на съдебните органи и превантивен ефект по отношение на борбата с корупцията в съдебната власт.

Плановите проверки имат значение за въвеждане на добри модели на администриране на органите на съдебната власт и уеднаквяване на съдебната практика. 

При проверките се оказва помощ на магистратите, особено в случаите на констатирана  противоречива практика в един и същ съдебен орган. Отчитаме като несъмнен успех уеднаквяването на практиката по определени видове дела в някои съдилища, благодарение на аналитичната дейност на проверяващите екипи на Инспектората. 

Активна и резултатна е дейността на Инспектората във връзка с правомошията му да сигнализира за отправяне на искане за приемане на тълкувателни решения или тълкувателни постановления. Тя сочи на задълбочена и отговорно свършена работа при анализирането и обобщаването на делата, които са приключили с влязъл в сила съдебен акт както и приключилите преписки и дела на прокуратурата и следствието. За тази резултатност допринасят до голяма степен тематичните проверки.

Положителните констатации при извършването на контролните проверки са сигурен знак за обществената полза от работата на Инспектората. 


Отчита се тенденция на увеличаване на дисциплинарните производства, инициирани от ИВСС. Дисциплинарната дейност на ИВСС следва да се разглежда преди всичко от гледна точка на нейния превантивен и дисциплиниращ ефект. В работата на магистратите трябва да се постигне оптималният баланс между независимост от една страна и отчетност и отговорност от друга. Инспекторатът към ВСС вижда ролята си в този процес като обективен и справедлив коректив на съдебната система.   

При осъществяване на своята дейност Инспекторатът към ВСС реагира своевременно и адекватно на всеки сигнал за нередност в съдебната система. Увеличеният брой сигнали през отчетната година говори за повишеното доверие към Инспектората, както и за трайното му обществено легитимиране. 

През втората година на своята дейност, Инспекторатът към ВСС затвърди и разви достиженията, постигнати през времето на своето съществуване. Той извоюва своето място в системата на съдебната власт и със своята работа показа на обществото, че е създаден механизъм за подобряването на нейната дейност. Убедени сме, че  връщането на доверието на обществото към правораздаването у нас може да бъде постигнато единствено с обединените усилия на всички органи, които имат отношение към работата на съдебната система. Това е пътят за постигането на бързо, качествено, прозрачно, справедливо правораздаване. 
22.02.2010г.                                    ГЛАВЕН ИНСПЕКТОР:

   София                                                         АНА КАРАИВАНОВА                   

